Íbúar á Sauðárkróki hafa farið á stjá til að huga að eigum sínum . Vísir / JóiK Enn er rafmagnslaust á Sauðárkróki líkt og víðar á landinu . Íbúar og starfsmenn hafa farið á stjá til að huga að eigum sínum . Það hefur verið mikið annríki bæði hjá lögreglu og björgunarsveitum . „ Rafmagnsleysið hefur haft gríðarleg áhrif . Segja má að samfélagið hér á Norðurlandi vestra sé meira og minna lamað . Það er ekki rafmagnslaust alls staðar en að stórum hluta . Þetta dettur inn og út . Hér á Sauðárkróki er rafmagnað skammtað . Hér liggur meirihlutinn af atvinnustarfsemi niðri , “ segir Stefán Vagn Stefánsson yfirlögregluþjónn hjá lögreglunni á Norðurlandi vestra . Björgunarsveitir hafa verið úti og reynt að tryggja fjarskiptasamband og koma rafmagni á . Frá vinnu björgunarsveitarmanna á Króknum í gær . Vísir / JóiK „ Já , það er verkefni sem liggur fyrir núna að staðsetja þessar bilanir sem eru á rafmagninu og fjarskiptasambandinu og koma því í gang aftur . Við höfum væntingar til þess að það takist í dag . Við þurfum bara að bíða og sjá . Ég held að menn geri sér ekki grein fyrir því almennilega enn þá hve alvarlegar þessar bilanir eru og hve víðtækar . “ Mikil barátta var við togara tvo í höfninni . „ Við fengum tilkynningu í kringum miðnætti að bæði Drangey og Málmey sem eru hér í Sauðárkrókshöfn hefðu slitið festar . Sem betur fer var hægt að bregðast við því hratt og örugglega . Við náðum að festa skipið niður aftur en það hefði getað farið illa ef við hefðum ekki haft góðan mannskap , “ segir Stefán Vagn . Á tímabili var aðeins ein taug í Drangey og stóð því afar tæpt að ekki færi illa . Þá var gerð tilraun til að fara með starfsmenn RARIK inn í Hrútafjörð í gær til að athuga með spennistöðina þar . „ Það vildi ekki betur til en svo að hann velti . Sem betur fer urðu engin slys á fólki . Það var sendur bíll frá Borðeyri til að ná í þau og þau eru komin í spennustöðina og byrjuð að vinna . Það fór betur en á horfðist þar . “